SL Uradni list Evropske unije C 127/16

Objava vloge na podlagi člena 6(2) Uredbe (ES) št. 510/2006 o zaščiti geografskih označb in označb porekla za kmetijske proizvode in živila

(2006/C 127/08)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„EKSTRA DEVIŠKO OLJČNO OLJE SLOVENSKE ISTRE“

ES št.: SI/00420/29.10.2004

ZOP (X) ZGO ( )

Ta povzetek je informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri Evropski komisiji (1).

1. Odgovorni Organ Države:

Naziv: Ministrstvo za kmetijstvo, gozdarstvo in prehrano Naslov: Dunajska cesta 58, SLO-1000 Ljubljana Tel.: (386-1) 478 90 00 Telefaks: (386-1) 478 90 55 E-naslov: varnahrana.mkgp@gov.si

2. Vlagatelj:

Naziv: DOSI — Društvo Oljkarjev Slovenske Istre Naslov: p.p. 55, SLO-6310 Izola Tel.: — Telefaks: — E-naslov: — Sestava: Proizvajalci/predelovalci (X) drugi ( )

3. Vrsta proizvoda:

Skupina 1.5. Olja

4. Specifikacija

(povzetek zahtev iz člena 4(2))

4.1 Ime: „Ekstra deviško oljčno olje Slovenske Istre“

4.2 Opis: Ekstra deviško oljčno olje Slovenske Istre z geografskim poreklom je pridelano iz oljk, ki rastejo na območju Slovenske Istre. Olje pridelano iz ene sorte morajo vsebovati najmanj 80 % deklarirane sorte. Dovoljene sorte so Istrska belica, Leccino, Buga, Črnica, Maurino, Frantoio in Pendolino.

Kemična sestava:

Ekstra deviško oljčno olje Slovenske Istre odlikuje visoka vsebnost oleinske kisline (≥ 72) in nizka vsebnost linolne kisline (≤ 8,0), ter visoka vsebnost antioksidantov. Vrednost peroksidnega števila v mmol O2/kg je ≤ 7.

Organoleptični opis:

Značilna je sadežna aroma, ki spominja na oljko in drugo sadje. Olje ne sme imeti senzoričnih napak in mora imeti skupno senzorično oceno ≥ 6,5.

4.3 Geografsko območje: Ekstra deviško oljčno olje Slovenske Istre z geografskim poreklom je pridelano, predelano in pripravljeno za trg na območju Slovenske Istre. Meje Slovenske Istre potekajo:

na severu z državno mejo z Italijo

na zahodu po morju

na jugu z državno mejo s Hrvaško

na vzhodu s Kraškim robom

4.4 Dokazilo o poreklu: Območje pridelave je navedeno v točki 4.3. tega dokumenta, način pridelave pa mora ustrezati kriterijem, ki zagotavljajo vrhunsko kakovost in posebnosti Ekstra deviškega oljčnega olja Slovenske Istre.

Vsi pridelovalci morajo biti registrirani na opredeljenem območju in vpisani v register pridelovalcev, predelava pa prav tako poteka v registriranih oljarnah na istem območju. Pri skladiščenju maro biti vsaka posoda označena z napisom „geografsko poreklo“ in mora imeti serijsko številko, vsi podatki o serijah pa morajo biti tudi na etiketi. Stekleničenje je dovoljeno le v polnilnicah, ki so registrirane na določenem območju.

4.5 Metoda pridobivanja: Med postopkom predelave je potrebno upoštevati naslednje pogoje:

oljčna olja morajo biti pridobljena iz plodov pri temperaturi pod 27 °C;

med postopkom predelave ni dovoljeno dodajati nobenih dodatkov;

razen vode oljke morajo biti predelane v roku 48 ur od obiranja.

Glavne stopnje pridelave ekstra deviškega oljčnega olja Slovenske Istre:

Pridelava oljk z nadzorom količine in sortimenta;

Obiranje oljk (ročno obiranje) poteka v optimalni zrelosti;

Skladiščenje oljk (ne več kot 48 ur);

Predelava (registrirane oljarne) s kontrolo higiene, temperature in pridobitka;

Skladiščenje v primerno označenih posodah in pri primerni temperature (12–20 °C);

Vzorčenje (preverjanje kakovosti);

Stekleničenje in etiketiranje v registriranih polnilnicah;

Skladiščenje stekleničenega olja.

4.6 Povezava: Posebnost oljčnega olja Slovenske Istre je v izbranem sortimentu, kjer je določena zastopanost sorte Istrska belica. Za olja Istrske belice, predelane v optimalni zrelosti, je značilno, da vsebujejo visoko vsebnost biofenolov (naravnih antioksidantov). Naravni antioksidanti so pomembni, ker olja ščitijo pred kvarom, dlje ohranijo svežino in so bolj stabilna.

Pristnost:

Slovenska Istra ima za gojenje oljk zelo ugodno geografsko lego, saj tu morje s svojim značilnim mediteranskim podnebjem sega najseverneje, kar pa omogoča, da je razmerje med pridobitkom olja in vsebnostjo biofenolov zelo ugodno. Zato ima Ekstra deviško oljčno olje Slovenske Istre visoko vsebnost antioksidantov – biofenolov in dosega vrhunsko kakovost. Temu prispeva tudi posebnost zemlje, saj v Slovenski Istri prevladujejo karbonatni fliši, na katerih so evtrična rjava tla (stopnja nasičenosti z bazami je več kot 50 %), v takih tleh pa oljka uspeva najbolje.

Zgodovina:

Tradicija pridelave oljčnega olja na področju Slovenske Istre sega daleč v preteklost, saj že grški zgodovinar Pavzanij (Pausanias, 180 pr.n.š. do 115 pr.n.š.) v svojem delu Opis Grčije v odstavku 10.32.19 omenja istrsko oljčno olje. O pridelavi olja na tem območju pa je ohranjenih tudi precej virov od leta 1201 do 17. stoletja in vse do danes (podrobni seznam v vlogi), ki kažejo, kako se je pridelovanje oljčnega olja Slovenske Istre razvijalo skozi stoletja. Tradicionalne metode in znanje, pridobljeno skozi stoletja tudi danes pripomoreta k visoki kakovosti oljčnega olja s tega področja.

4.7 Nadzorni organ:

Naziv: INSPECT d.o.o Bureau Veritas Company Naslov: Linhartova 49a, SLO-1000 Ljubljana Tel.: (386-1) 475 76 70 Telefaks: (386-1) 474 76 02 E-naslov: inspect@bureauveritas.com

4.8 Označevanje: Ekstra deviško oljčno olje Slovenske Istre z geografskim poreklom je označeno v skladu z Uredbo Komisije št. 1019/2002 o tržnih standardih za oljčno olje.

Ekstra deviško oljčno olje Slovenske Istre z geografskim poreklom se lahko stekleniči le na območju Slovenske Istre. Napis Ekstra deviško oljčno olje Slovenske Istre in oznaka „prvo hladno prešanje“ali „hladno stiskanje“ morata biti v vidnem polju etikete.

Za zagotavljanje sledljivosti bo društvo izdalo nalepke s serijskimi številkami v skladu z registrom pridelovalcev oljčnega olja z geografskim poreklom.

4.9 Nacionalne zahteve: Pravilnik o označbi geografskega porekla Ekstra deviško oljčno olje Slovenske Istre (Uradni list RS, št. 47/04).

(1) Evropska komisija, Generalni direktorat za kmetijstvo in razvoj podeželja, Enota za politiko kakovosti kmetijskih proizvodov, B-1049 Bruselj.